贺铸
留侯庙下作
文成念韩痛，破产伺强奏。
千金募健士，椎断属车尘。
东去变名姓，浮游淮泗滨。
忍耻奉遗履，得书何老人。
十年风云会，赤帝资经纶。
鸿门祸端结，一言即解纷。
英彭既合纵，楚项提孤军。
伟哉借箸谈，竖儒无复陈。
分疆饵两将，来若从龙云。
释怨俾侯印，谋销蛇豕群。
定都天府国，推功归奉春。
四老落吾术，拂巾辞隐沦。
东朝羽翼就，楚调徒悲辛。
出处能事毕，致君终乞身。
岂眷万户封，仅与萧酇均。
淮阴败晚节，顾亦非吾伦。
愿访赤松子，逍遥云汉津。
强饭示终殁，爽灵方上宾。
严祠镇川湄，余泽及斯民。
客子老将至，低回冗从臣。
慙无应时策，肝膈空轮囷。
可教固无类，慨然辄求伸。
未应终万古，黄石独能神。